A l'autopista A58 dels Països Baixos s'està sotmetent a prova el sistema Healroad, que pretén demostrar que és possible incrementar la vida útil de la superfície de les carreteres mitjançant l'aplicació de calor.
A l'autopista neerlandesa A58, prop de la població de Vlissingen (província de Zelanda), hom pot trobar un tram de 400 m dedicat a testar in situ la viabilitat del sistema Healroad, que pretén demostrar que és possible incrementar fins a un 30% la vida útil dels paviments porosos de carretera mitjançant tècniques de manteniment preventives poc invasives.
Concretament, Healroad vol identificar la mescla bituminosa i el sistema d'aplicació de calor més idonis per aconseguir un asfalt autoreparador que permeti dur a terme les tasques preventives de manteniment tan bon punt comencin a aparèixer a la superfície viària les primeres petites esquerdes (a partir del tercer any de vida de la carretera, normalment), de manera que es puguin evitar reparacions més costoses transcorregut el temps.
Tot això, a més, sense necessitat de tallar totalment al trànsit la carretera quan calgui realitzar les tasques preventives, ja que l'aplicació de la tècnica es pot fer en hores de poca afluència de vehicles.
Mitjançant l'estudi dels aspectes químics i mecànics de les mescles bituminoses i de llur capacitat de fluir per les microfissures de l'asfalt, així com l'avaluació dels efectes de l'edat en la capacitat d'autoreparació dels materials, Healroad aspira a determinar quins són els materials òptims, els sistemes d'aplicació de calor més idonis per aconseguir l'autoreparació (calor inductiva o bé radiació infraroja), a quines temperatures, i en quin moment de la vida de la carretera.
El sistema és, en gran mesura, deutor d'Erik Schlangen, professor de micromecànica experimental de la Universitat de Delft, que des de fa temps estudia les propietats autoreparadores de l'asfalt porós amb llana d'acer incorporada: quan aquesta s'escalfa, provoca la fusió del betum del seu voltant, que flueix naturalment cap a les fissures i les rebleix, tot relligant l'agregat i fixant-lo a lloc.
Healroad és un projecte que aglutina, entre d'altres, agents com l'Institut Federal de Recerca de Carreteres alemany (BASt), les empreses holandeses d'obres públiques i certificació Heijsmans i SGS, i les universitats de Nottingham (Anglaterra) i Cantàbria.
L'actuació va engegar l'octubre de 2015 i té una durada prevista de trenta mesos.
Està dotada amb 1,2 milions d'euros provinents del Programa ERA-NET Infravation 2014, de la Unió Europea, centrat en la innovació en les infraestructures de transport.
Sens dubte el Programa va valorar les potencialitats de Healroad, que pot contribuir a maximitzar la vida útil dels prop de 10.000 m 3 de materials necessaris per quilòmetre de carretera, i ajudar a minimitzar les pèrdues econòmiques derivades dels embussos viaris (xifrades en un 1% del PIB de la Unió Europea), moltes de les quals com a resultat d'obres de manteniment viari.
Aplicació de calor per inducció al tram de proves de l'A58 (Països Baixos), i posterior recollida de mostres per a l'anàlisi al laboratori (© CNN i TED)
Eficiència constructiva, Manteniment expert, Nous materials i sistemes auxiliars